  Виталий Пронин Кылем арын тулыс улонысь кошкиз Удмуртиысь дано артист, крезьгурчи, кырӟась Иван Григорьевых. 26-тӥ оштолэзе Удмурт кун филармониын, яратоно артистэз буре вайыса, ортчоз концерт.«Ваня, Ванечка, Иван» нимазы буре ваён ӝытэз Иван Григорьевыхлэн эшъёсыз. Ужрадэз радъясьёс пӧлысь одӥгез - Удмуртиысь калык артистка Надежда Уткина.- Сцена вылэ потозы артистъёс, кинъёсын ӵош ужаз крезьгурчи, кырӟась но аранжировщик Иван Григорьевых. Кылсярысь, Валентина Пудова, Ирина Габитова, Татьяна Ишматова, Марина Галичанина, Анна Прокопьева, Светлана Ермакова, Валерий Домнин, Павел Васильев, Дэри ёросысь Изгуртысь «Марӟан гуръёс» ансамбль но мукетъёс. Репетициосы люкасько ни азьвыл «Арганчи» ансамбльын кырӟам артистъёс. Концертлы билет дун бадӟым ӧвӧл, 150 манет, со уксё мыноз Иван Григорьевыхлы синпелет пуктыны, семьяезлы юрттыны. Калык концерт сярысь уг тоды на кадь, билетъёс филармонилэн кассаяз трос на, - шуэ Н. Уткина.И. Григорьевыхлы сӥзем концертэ пыриськозы филармониысь «Шулдыр ӝыт» ансамбльысь артистъёс но.- Мон «Шулдыр ӝытын» ужаны кутскыкум, быдэстӥ «Нырысь яратон» кырӟанэз. Лидия Нянькиналэн но Сергей Кирилловлэн кырӟанзылы аранжировка лэсьтӥз вал Иван Григорьевых. Та буре ваён ӝытын мон сое быдэсто, - шуиз кырӟась Наталья Ушакова.Галина Семёнова Теги: ИванГригорьевых Удмурткунфилармония  